Diari Oficial de la Generalitat Valenciana


Sumari del DOGV 10684, del 28-02-2025 (2025/3781)

ORDE 4/2025, de 26 de febrer, de la Conselleria d'Agricultura, Aigua, Ramaderia i Pesca, per la qual es modifica l'Orde 8/2023, de 20 d'abril, de la Conselleria d'Agricultura, Desenrotllament Rural, Emergència Climàtica i Transició Ecològica, per la qual s'establixen les bases reguladores de les ajudes d'intervenció en el sector apícola en la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VACATIO LEGIS**

Permalink ELI

**https://dogv.gva.es/va/eli/es-vc/o/2025/02/26/(1)/dof/vci/html**

### Dades del document

Número de DOGV
:   10239

Data del DOGV
:   28-02-2025

Secció del DOGV
:   I. DISPOSICIONS GENERALS

Número del document
:   2025/3781

CVE
:   KVPB-T-6548-8060

Data del document
:   26-02-2025

Organisme emissor
:   Conselleria d'Agricultura, Aigua, Ramaderia i Pesca

Tipus de document
:   Ordre

Anàlisi jurídica

 Descriptors 

:   * apicultura
    * ajuda pública
    * sector agrari

PREÀMBUL

El Reglament (UE) 2021/2115, del Parlament Europeu i del Consell, de 2 de desembre de 2021, pel qual s’establixen normes en relació amb l’ajuda als plans estratègics que han d’elaborar els estats membres en el marc de la política agrícola comuna (plans estratègics de la PAC), finançada amb càrrec al Fons Europeu Agrícola de Garantia (FEAGA) i al Fons Europeu Agrícola de Desenrotllament Rural (FEADER), i pel qual es deroguen els reglaments (UE) núm. 1305/2013 i (UE) núm. 1307/2013, preveu en l’article 55 els tipus d’intervencions que s’han de realitzar en el sector apícola i l’ajuda financera de la Unió per a esta intervenció, destinada a l’elaboració de programes nacionals per a millorar les condicions generals de producció i comercialització dels productes apícoles («programes apícoles»).

De conformitat amb les disposicions establides en el Reial decret 906/2022, de 25 d’octubre, pel qual es regula la intervenció sectorial apícola en el marc del Pla estratègic de la política agrícola comuna, es va aprovar l’Orde 8/2023, de 20 d’abril, de la Conselleria d’Agricultura, Desenrotllament Rural, Emergència Climàtica i Transició Ecològica, per la qual s’establixen les bases reguladores de les ajudes d’intervenció en el sector apícola a la Comunitat Valenciana.

Després d’un any d’entrada en vigor, és necessari fer alguns canvis que permeten una major adequació al sector apícola actual en el nostre territori, així com millorar la redacció d’alguns articles que poden induir a confusió.

De la mateixa manera, ha d’adaptar-se l’Orde 8/2023 a la modificació de l’article 36 del Reial decret 1047/2022, de 27 de desembre, pel qual es regula el sistema de gestió i control de les intervencions del Pla estratègic i altres ajudes de la política agrícola comuna, introduïda per l’article 2.5.2 del Reial decret 1177/2023, de 27 de desembre, pel qual es modifiquen diversos reials decrets dictats per a l’aplicació a Espanya de la política agrícola comuna.

D’altra banda, després de la nova distribució de competències dins de la Conselleria d’Agricultura, Aigua, Ramaderia i Pesca, resulta oportú adequar a esta els òrgans instructors i de resolució de la concessió d’ajudes previstos en l’orde.

Pel que fa a l’article 8 de la Llei 38/2003, de 17 de novembre, general de subvencions, ha d’indicar-se que es tracta d’ajudes no subjectes a l’article 107.1 del TJUE finançades amb càrrec al Fons Europeu Agrícola de Garantia Agrària (FEAGA), així com intervencions cofinançades pel Fons Europeu Agrícola de Desenrotllament Rural (FEADER), i estan incloses en el Pla estratègic de subvencions de la Conselleria d’Agricultura, Desenrotllament Rural, Emergència Climàtica i Transició Ecològica i els seus organismes públics per al període 2024-2026.

En la tramitació del projecte d’orde, s’ha seguit el procediment establit, i s’han emés els informes preceptius d’acord amb l’article 43 de la Llei 5/1983, de 30 de desembre, del Consell, desplegat pel Decret 24/2009, de 13 de febrer, sobre la forma, l’estructura i el procediment d’elaboració dels projectes normatius de la Generalitat, entre els quals cal destacar l’informe preceptiu de l’advocacia de la Generalitat, emés d’acord amb l’article 5.2.a de la Llei 10/2005, de 9 de desembre, de la Generalitat, d’assistència jurídica a la Generalitat.

D’acord amb el que disposa l’article 129 de la Llei 39/2015, d’1 d’octubre, del procediment administratiu comú de les administracions públiques, i l’article 59 de la Llei 1/2022, de 13 d’abril, de transparència i bon govern de la Comunitat Valenciana, esta orde s’adequa als principis de bona regulació, en concret, respon als principis de necessitat i eficàcia, i es justifica en la necessitat d’aplicar correctament la normativa comunitària i estatal de la nova política agrària comuna, i per ser, a més, un instrument adequat per a garantir la consecució dels fins perseguits. Així mateix, s’ajusta al principi de proporcionalitat, perquè conté la regulació imprescindible per a atendre la necessitat exposada. Al seu torn, es garantix el principi de seguretat jurídica, ja que és coherent amb el marc normatiu general en matèria de subvencions. I quant al principi de transparència, han sigut consultats els sectors afectats i s’ha substanciat el tràmit d’audiència i d’informació pública.

Conforme amb el Consell Jurídic Consultiu, i fent ús de les atribucions conferides per l’article 37 i 28.e de la Llei 5/1983, el Decret 32/2024, de 21 de novembre, de la Presidència de la Generalitat, pel qual es determinen el nombre i la denominació de les conselleries i les seues atribucions i el Decret 173/2024, de 3 de desembre, del Consell, pel qual s’establix l’estructura orgànica bàsica de la Presidència i de les conselleries de la Generalitat,

ORDENE

*Article únic. Modificació de l’Orde 8/2023, de 20 d’abril, de la Conselleria d’Agricultura, Desenrotllament Rural, Emergència Climàtica i Transició Ecològica, per la qual s’establixen les bases reguladores de les ajudes d’intervenció en el sector apícola a la Comunitat Valenciana*

Es modifiquen els articles 4.1.a i 3; 5.1; 6.2; 7.3, i s’afig un nou apartat 9; 8.3 i 4; 9.4.1, i s’afig un nou apartat 5; 11.1; 12.2 i 4; una nova redacció de l’article 17; a l’article 19 se li afigen dos nous apartats 3 i 4 i la modificació dels annexos I, II i IV de l’Orde 8/2023, de 20 d’abril, de la Conselleria d’Agricultura, Desenrotllament Rural, Emergència Climàtica i Transició Ecològica, per la qual s’establixen les bases reguladores de les ajudes d’intervenció en el sector apícola en la Comunitat Valenciana, que queda redactada en els termes de l’annex.

DISPOSICIÓ ADDICIONAL

*Única. Absència d’incidència pressupostària*

La present orde no genera obligacions econòmiques per a la Generalitat i no té incidència pressupostària.

DISPOSICIÓ DEROGATÒRIA

*Única. Derogació general*

Queden derogades totes les disposicions d’igual o inferior rang que s’oposen al que es disposa en la present orde.

DISPOSICIÓ FINAL

*Única. Entrada en vigor*

Esta orde entrarà en vigor l’endemà de publicar-se en el *Diari Oficial de la Generalitat Valenciana*.

València, 26 de febrer de 2025

Miguel Barrachina Ros

Conseller d'Agricultura, Aigua, Ramaderia i Pesca

ANNEX

*Modificació de l’Orde 8/2023, de 20 d’abril*

*Apartat primer. Modificació dels apartats 1.a i 3 de l’article 4*

Es modifiquen l’apartat 1.a i l’apartat 3 de l’article 4, que queden redactats en els termes següents:

«1. Podran sol·licitar les ajudes:

a) Les persones físiques o jurídiques, o ens sense personalitat jurídica, titulars d’explotacions apícoles en la Comunitat Valenciana, incloses les que siguen integrants d’explotacions de titularitat compartida previstes en la Llei 35/2011, de 4 d’octubre, sobre titularitat compartida de les explotacions agràries.

Serà requisit per a obtindre les ajudes:

1r. Que l’activitat apícola s’haja dut a terme amb anterioritat a l’1 de gener de l’any de presentació de la sol·licitud d’ajuda, a excepció dels qui hagueren iniciat l’activitat a través d’un canvi de titularitat d’explotacions en estat d’alta, amb anterioritat a eixa data.

A més, quedarà exempta del requisit anterior la creació de figures associatives o persones jurídiques integrades per apicultors o apicultores que ho foren abans de l’1 de gener de l’any de presentació de la sol·licitud, o la creació d’explotacions de titularitat compartida en la qual un dels membres fora apicultor o apicultora amb anterioritat a eixa data.

En cas de fusions d’explotacions ja existents, es considerarà la data d’inici de l’activitat, la del titular amb més antiguitat.

2n. Complir amb el que establix el Reial decret 608/2006, de 19 de maig, pel qual s’establix i es regula un programa nacional de lluita i control de les malalties de les abelles de la mel.

3r. Disposar d’una assegurança de responsabilitat civil relacionada amb l’activitat apícola.

4t. Complir les previsions contingudes en el Reial decret 209/2002, de 22 de febrer, pel qual s’establixen normes d’ordenació de les explotacions apícoles, la normativa d’ordenació apícola autonòmica, el pla anual zoosanitari de la Comunitat Valenciana vigent en la campanya apícola i altra normativa aplicable de compliment obligat en matèria de sanitat animal i seguretat alimentària.

«3. No podrà ser considerada persona beneficiària un sol·licitant per a qui es demostre que ha creat artificialment les condicions exigides per a complir els criteris d’admissibilitat o de prioritat establits en la present orde, tal com s’establix en l’article 62 del Reglament (UE) 2021/2116, del Parlament Europeu i del Consell, de 2 de desembre de 2021.

*Apartat segon. Modificació de l’apartat 1 de l’article 5*

Es modifica l’apartat 1 de l’article 5, que queda redactat en els termes següents:

«1. Les ajudes establides en la present orde tenen el caràcter de cofinançades en virtut del que s’establix en l’article 55 del Reglament (UE) 2021/2115, i de l’article 39 del Reglament delegat (UE) 2022/126, de la Comissió, de 7 de desembre de 2021; el finançament màxim establit per la Comissió Europea per a cada exercici financer és el que s’arreplega en l’annex X del Reglament (UE) 2021/2115.

*Apartat tercer. Modificació de l’apartat 2 de l’article 6*

Es modifica l’apartat 2 de l’article 6, que queda redactat en els termes següents:

«2. Les sol·licituds d’ajudes presentades es prioritzaran segons els criteris següents:

a) Dimensió de les explotacions acollides a l’ajuda, entesa com el nombre de bucs potencialment destinats de l’acció, tant en el cas de sol·licituds presentades per titulars d’explotacions, com de sol·licituds presentades per agrupacions de persones apicultores (màxim 5 punts). La seua distribució es determinarà en trams basats en el nombre de bucs que determinen la grandària distribuïda de la manera següent:

De 15 bucs a 200 bucs: 2,5 punts.

De 201 bucs a 300 bucs: 3 punts.

De 301 bucs a 400 bucs: 3,5 punts.

De 401 bucs a 500 bucs: 4 punts.

De 501 bucs a 600 bucs: 4,5 punts.

Més de 600 bucs: 5 punts.

b) Explotacions en titularitat compartida, a l’efecte del que establix la Llei 35/2011, o la titularitat de les quals l’exercisca un jove agricultor, d’acord amb la definició i les condicions establides en el Pla estratègic nacional de la política agrícola comuna (PAC) del Regne d’Espanya 2023-2027, definit per a Espanya a través de la normativa específica, o un beneficiari que pertanga a una entitat associativa reconeguda com a prioritària a l’empara de la Llei 13/2013, de 2 d’agost, de foment de la integració de cooperatives i d’altres entitats associatives de caràcter agroalimentari: seran aplicables estos criteris tant a les sol·licituds presentades per titulars d’explotacions, com a les sol·licituds presentades per agrupacions d’apicultors/ores: 2 punts.

c) Participació en figures de qualitat diferenciada reconegudes d’acord amb el Reglament (UE) núm. 1151/2012, del Parlament Europeu i del Consell, de 21 de novembre de 2012, sobre els règims de qualitat dels productes agrícoles i alimentaris, o segons el Reglament (UE) 2018/848, del Parlament Europeu i del Consell, de 30 de maig de 2018, sobre producció ecològica i etiquetatge dels productes ecològics i pel qual es deroga el Reglament (CE) 834/2007, del Consell: 2 punts.

d) Pertinença del sol·licitant a una agrupació de defensa sanitària ramadera legalment reconeguda. Este criteri serà aplicable tant a les sol·licituds presentades per titulars d’explotacions, com de sol·licituds presentades per agrupacions d’apicultors/ores: 1 punt.

e) Pertinença del sol·licitant a una cooperativa apícola o ser una cooperativa: 1 punt.

f) Complir amb la condició de titular d’explotació professional, segons la definició establida en article 2.g del Reial decret 209/2002, de manera que tinga 150 bucs o més i/o que el NIF del titular de l’explotació apícola figure donat d’alta en el règim especial agrari. Este criteri serà aplicable tant a les sol·licituds presentades per titulars d’explotacions, com de sol·licituds presentades per agrupacions d’apicultors/ores: 1 punt.

g) No haver obtingut concessió de l’ajuda l’any anterior per a algun dels conceptes subvencionables inclosos en les diferents accions finançables sol·licitades. Este criteri serà aplicable tant a les sol·licituds presentades per titulars d’explotacions, com de sol·licituds presentades per agrupacions d’apicultors/ores: 2 punts.

h) Tindre la consideració d’explotació agrària prioritària regulada en la Llei 19/1995, de 4 de juliol, de modernització de les explotacions agràries: 2 punts.

Pel que fa als criteris b, c, d, f, g i h quan el sol·licitant siga una agrupació de productors, i este criteri no puga ser verificat directament, esta condició s’haurà de complir, almenys, pel 50 % de les persones titulars de l’explotació que integren esta agrupació.

*Apartat quart. Modificació de l’apartat 3 i addició d’un nou apartat a l’article 7*

Es modifica l’apartat 3 i s’afig un apartat 9 de l’article 7, que queden redactats en els termes següents:

«3. Les persones interessades que reunisquen els requisits previstos per a ser beneficiaris en les bases reguladores presentaran les sol·licituds en la seu electrònica de la Generalitat, en el termini i la forma que es determine en la convocatòria corresponent, que especificarà la documentació que s’ha de presentar juntament amb la sol·licitud d’ajuda, així com les declaracions responsables requerides.

«9. Quan les sol·licituds d’ajuda es referisquen a accions ja executades dins de la campanya apícola objecte de la convocatòria, s’establix la possibilitat de presentar una única sol·licitud adjuntant, a més del que s’indica en els apartats anteriors, tota la documentació que acredite l’execució de l’acció o les accions corresponents. En este cas, les sol·licituds no es podran modificar, segons les disposicions de l’article 11. Esta circumstància quedarà reflectida en la convocatòria de l’ajuda.

*Apartat quint. Modificació dels apartats 3 i 4 del de l’article 8*

Es modifiquen l’apartat 3 i l’apartat 4 de l’article 8, que queden redactats en els termes següents:

«3. L’òrgan col·legiat estarà integrat per tres membres: la persona que exercisca la direcció del servici competent en matèria de gestió de la intervenció sectorial apícola i dos tècnics designats per la direcció general competent en la mateixa matèria. Este òrgan col·legiat ordenarà les ajudes de més a menys puntuació, atesos els criteris de baremació inclosos en estes bases, amb elaboració de la proposta de concessió d’ajudes, que inclou la llista de sol·licituds que resulten adjudicatàries d’estes, en funció de les disponibilitats pressupostàries, així com sol·licituds denegades incloent el motiu. Per a la constitució d’este òrgan es tindrà en compte el que s’establix en l’article 10 de la Llei 9/2003, de 2 d’abril, de la Generalitat, per a la igualtat de les dones i els hòmens.

«4. La persona que exercisca la titularitat de la direcció general competent en matèria de gestió de la intervenció sectorial apícola, per delegació de la persona que exercisca la Direcció de l’Agència Valenciana de Foment i Garantia Agrària de conformitat amb l’Acord de 13.09.2011, pel qual es deleguen les funcions d’autorització del pagament de fons FEAGA entre l’organisme pagador i els diferents òrgans administratius de la Conselleria d’Agricultura, Pesca, Alimentació i Aigua, resoldrà la concessió d’estes ajudes segons la proposta assenyalada en el paràgraf 3.

*Apartat sext. Modificació de l’apartat 4.1 de l’article 9 i se n’afig un de nou*

Es modifica l’apartat 4.1 de l’article 9, que queda redactat en els termes següents:

«4,1. La subvenció que s’ha de concedir a cada titular d’explotació apícola no podrà superar la quantia resultant de multiplicar el nombre de bucs vius que manté inscrits en el Registre d’explotacions ramaderes en la data de fi de termini de sol·licitud d’ajuda per 30 euros, així com 25.000 euros el total d’accions que incloga la 2.2, 2.3.1, 2.4 i 2.5 per anualitat. Quan la millora siga promoguda per una explotació (cooperativa, SAT o altres figures similars) d’almenys tres titulars, la quantitat màxima serà la resultant de multiplicar el nombre d’integrants per 25.000 euros, amb el límit de 75.000 euros.

«5. En cas de força major o circumstàncies excepcionals, s’adaptaran en la corresponent convocatòria les circumstàncies dels requisits, així com els límits de les diferents intervencions o la distribució del gasto, segons siga procedent»

*Apartat sèptim. Modificació de l’apartat 1 de l’article 11*

Es modifica l’apartat 1 de l’article 11, que queda redactat en els termes següents:

«1. Els beneficiaris podran sol·licitar la modificació de les accions aprovades sempre que se sol·licite en el termini indicat en la corresponent convocatòria dins del termini de venciment de la justificació del gasto de l’ajuda.

*Apartat octau. Modificació dels apartats 2 i 4 de l’article 12*

Es modifiquen l’apartat 2 i l’apartat 4 de l’article 12, que queden redactats en els termes següents:

«2. Una vegada obtinguda la resolució favorable de concessió d’ajuda, les persones o l’agrupació beneficiària podran presentar des del dia hàbil següent al de la publicació de la resolució de concessió de l’ajuda i fins al 31 de juliol de l’any en curs la sol·licitud de pagament corresponent, acompanyat del compte justificatiu corresponent. En cas que les inversions hagen de desplaçar-se del territori de la Comunitat Valenciana abans del 15 de setembre d’eixa anualitat, haurà de posar-ho en coneixement del servici veterinari oficial corresponent perquè, si és el cas, realitze el control pertinent.

En el cas de contractació de tècnics i/o personal administratiu, este termini es prorrogarà fins al 20 d’agost de l’any en curs.

«4. A la vista dels justificants aportats, i amb proposta prèvia de la direcció territorial corresponent, la persona que exercix la titularitat de la direcció general competent en matèria de gestió de la intervenció sectorial apícola, per delegació de l’Agència Valenciana de Foment i Garantia Agrària, segons l’Acord de 13.09.2011, pel qual es deleguen les funcions d’autorització de pagament de fons FEAGA entre l’organisme pagador i els diferents òrgans administratius de la Conselleria d’Agricultura, Pesca, Alimentació i Aigua, emetrà resolució de pagament, realitzant el pagament material abans del 16 d’octubre de l’any de la convocatòria de l’ajuda, llevat que tinga lloc algun dels supòsits arreplegats en l’article 22 de la Llei 39/2015.

*Apartat nové. Nova redacció de l’article 17*

Es modifica l’article 17, que queda redactat en els termes següents:

«Article 17. Controls

1. L’Agència Valenciana de Foment i Garantia Agrària establirà el pla autonòmic de control ajustat als criteris generals del pla nacional de controls, elaborat pel FEGA, OA en col·laboració amb les comunitats autònomes, de conformitat amb els criteris especificats en la normativa comunitària i amb el que s’indica en el Reial decret 906/2022 i el Reial decret 1047/2022.

2. El pla assenyalat en el paràgraf anterior serà executat per la direcció general competent en matèria de gestió de la intervenció sectorial apícola, que reportarà informació a l’AVFGA sobre els controls practicats i el seu resultat.

3. D’acord amb el que assenyala el capítol III, secció 1a, del títol III del Reial decret 1047/2022, el pla assenyalat en el paràgraf 1 detallarà el mecanisme de control per part del gestor de l’ajuda referent a:

a) Controls administratius de les sol·licituds d’ajuda.

b) Controls administratius de les modificacions de les sol·licituds d’ajuda.

c) Controls administratius de les sol·licituds de pagament.

d) Controls sobre el terreny.

e) Instruccions als inspectors i comunicació prèvia en controls sobre el terreny.

f) Calendari dels controls sobre el terreny.

g) Elaboració de l’informe de control sobre el terreny.

h) Controls *a posteriori*.

i) Controls de qualitat.

j) Control de la moderació de costos.

k) Mètode d’avaluació dels controls.

4. Així mateix, es duran a terme els controls específics següents:

4.1. Un control administratiu de les sol·licituds d’ajuda que inclourà la comprovació, si és el cas, de:

a) En relació amb els apicultors beneficiaris de les ajudes:

1. Que estan inscrits en el Registre general d’explotacions ramaderes abans de l’1 de gener de l’any de presentació de la sol·licitud d’ajuda.

2. Que complixen el que establix la normativa sanitària vigent i la normativa d’ordenació de les explotacions apícoles.

3. Que disposen d’una assegurança de responsabilitat civil relacionada amb l’activitat apícola.

b) Que no sol·licita ajuda per a abellars abandonats o bucs morts.

c) Que només se sol·licita ajuda per a l’execució d’una acció determinada sobre un mateix buc, una única vegada per campanya apícola, independentment de si la persona sol·licita eixa ajuda a títol individual o com a integrant d’una cooperativa o agrupació de productors.

d) Quan l’ajuda siga sol·licitada o vaja destinada a agrupacions, a més del que s’indica en els apartats anteriors per a cada un dels seus membres, haurà de comprovar-se que compta amb personalitat jurídica pròpia.

e) Quan se sol·licite la intervenció 3 de l’annex I (servicis d’anàlisis), es comprovarà que els laboratoris d’anàlisis estan acreditats segons la norma ISO 17858.

4.2. Un control administratiu de les sol·licituds de pagament que incloga la verificació de:

a) El període d’execució de les accions sol·licitades, que hauran de ser anuals i estar compreses dins de la campanya apícola en la qual se sol·licita l’ajuda.

b) Si és el cas, les ressenyes de les publicacions elaborades o les campanyes de promoció dutes a terme.

c) Quan siga procedent, que la publicitat del finançament del programa per part de la Unió s’ha realitzat segons les disposicions establides en la normativa europea i, si és el cas, nacional.

5. Controls sobre el terreny.

5.1. Es realitzaran controls sobre el terreny previs al pagament de l’ajuda i referits a una mostra, que determinaran si una acció té dret a l’ajuda. Estos controls han de complir els requisits següents:

– S’efectuaran abans d’abonar el pagament final.

– Abastaran tots els criteris d’admissibilitat i prioritat, els compromisos i altres obligacions referents a les condicions per a la concessió de l’ajuda que puguen ser comprovats en el moment de la visita.

– Determinaran si la destinació efectiva o prevista de l’acció s’ajusta a la descripció efectuada en la sol·licitud d’ajuda respecte de la qual s’haja concedit l’ajuda o, si és el cas, de les modificacions autoritzades.

– Es faran sobre la base d’una mostra, d’acord amb el que s’especifica en el punt 5.3.

5.2 S’elaborarà un pla anual de controls sobre el terreny, en què s’establiran procediments escrits que detallen totes les tasques que s’han de realitzar en els controls, així com els models normalitzats d’actes de control.

Els inspectors hauran de disposar de la informació necessària per a la realització correcta del control, incloses les dades observades en controls anteriors. Igualment, hauran d’anar proveïts de l’equipament necessari que els permeta efectuar adequadament el control.

Els controls sobre el terreny es podran anunciar amb antelació, sempre que això no interferisca en la seua finalitat o eficàcia. L’anunci es limitarà estrictament al termini mínim necessari, i no es podrà dur a terme amb més de catorze dies naturals d’antelació.

5.3. La grandària de la mostra serà, com a mínim, del 5 % de les sol·licituds de pagament, que deurà així mateix representar, almenys, el 5 % dels imports pels quals se sol·licite el pagament en el conjunt de la intervenció i per a cada exercici financer. Quan el beneficiari seleccionat siga una agrupació, per a cada agrupació seleccionada, el control es realitzarà sobre una mostra que represente, com a mínim, l’1?% de l’import de l’ajuda sol·licitada, i al 5?% dels apicultors/ores de l’agrupació destinataris de l’ajuda.

En el cas que els controls sobre el terreny posen de manifest l’existència d’un incompliment significatiu i generalitzat, s’augmentarà, a criteri de l’autoritat competent, el percentatge de control per a l’any següent o durant l’any en què es realitzen els controls, d’acord amb l’article 76 del Reial decret 1047/2022.

5.4. Se seleccionaran de manera aleatòria, en primer lloc, entre un 20?% i un 40?% del nombre mínim de sol·licituds de pagament que hagen de ser sotmeses a control sobre el terreny, i la resta en funció del risc, d’acord amb el que s’indica en l’article 75 del Reial decret 1047/2022.

No obstant això, quan segons el parer de l’autoritat competent l’univers de població siga d’una grandària insuficient com per a permetre que a partir d’una anàlisi estadística es puga obtindre un percentatge d’error representatiu, la mostra podrà formar-se únicament mitjançant una selecció de risc.

5.5. En les accions incloses en la intervenció relativa als servicis d’assessorament, assistència tècnica, formació, informació i intercanvi de millors pràctiques, fins i tot mitjançant activitats de col·laboració en xarxes, per a apicultors i agrupacions d’apicultors, es podran fer controls sobre el terreny sense previ avís durant l’execució d’estes per a la verificació de l’execució de les accions objecte de l’ajuda. En l’informe de control corresponent haurà d’incloure’s la comprovació de l’assistència, així com l’existència i l’ompliment d’enquestes de camp als apicultors i apicultores sobre la realització de les accions.

6. Controls de qualitat

L’autoritat competent haurà de realitzar un control de qualitat o de segon nivell, que permeta arribar a la convicció que els controls sobre el terreny i els controls de durabilitat s’efectuen correctament i s’adeqüen a la seua finalitat, tal com s’establix en l’article 81 del Reial decret 1047/2022.

Amb caràcter general es realitzaran sobre una mostra de l’1?% els controls sobre el terreny i de durabilitat. No obstant això, a la vista del nombre, les característiques i el resultat dels controls efectuats, es podrà ampliar o reduir la mostra de control.

*Apartat dècim. Modificació de l’article 19*

S’afigen dos nous apartats a l’article 19:

«3. En el disseny dels formularis de sol·licitud i aportació documental, i en les publicacions i altres actes administratius, s’hauran de tindre en compte els principis de protecció de dades. En concret, les dades personals seran adequades, pertinents i limitades al que siga necessari en relació amb els fins per als quals es tracten.

4. En tota la gestió de les ajudes es garantirà una seguretat adequada de les dades personals, inclosa la protecció contra el tractament no autoritzat o il·lícit i contra la seua pèrdua, destrucció o dany accidental, mitjançant l’aplicació de mesures tècniques o organitzatives apropiades que permeten aconseguir la integritat i la confidencialitat de les dades.»

*Apartat onzé. Modificació de l’annex I*

Es modifica la denominació de les intervencions 2.1.3, 2.4.1, 2.5 i 2.5.2 de l’annex I, que queda redactat en els termes següents:

2.1.3. Productes per a incrementar la vitalitat dels bucs en estats de risc per a la supervivència de la colònia, lligats a factors sanitaris i climàtics en condicions d’emergència per al buc.

2.4.1. Adquisició, conservació i millora de la maquinària i els equips necessaris per a manipulació dels bucs i facilitar la transhumància. No seran subvencionables cap classe de transport de bucs, específicament, ni els vehicles de motor, remolcs, les seues peces i manteniment, així com el combustible.

2.5. Inversions en actius tangibles i intangibles. Hi poden accedir tant titulars d’explotació ramadera com agrupacions.

2.5.2. Inversions per a la millora i el condicionament d’assentaments, camins i sendes, que podran incloure espècies florals beneficioses per a l’activitat de les abelles mel·líferes i altres pol·linitzadors.

*Apartat dotzé. Modificació de l’annex II*

Es modifica l’annex II, que queda redactat en els termes següents:

ANNEX II

*Priorització i distribució del gasto dels tipus d’intervenció per al finançament de la intervenció sectorial apícola*

Tipus d’intervenció 2.1: 55 %

Tipus d’intervenció 2.5: 60 %

Tipus d’intervenció 1: 20 %

Tipus d’intervenció 2.4: 20 %

Tipus d’intervenció 7: 5 %

Tipus d’intervenció 3:

Acció 3.1 + acció 3.4 + acció 3.5: 5 %

Acció 3.2 + acció 3.3: 10 %

Tipus d’intervenció 6: 5 %

Tipus d’intervenció 2.2:

Acció 2.2.1: 5 %

Acció 2.2.2: 5 %

Tipus d’intervenció 2.3:

Acció 2.3.1: 5 %

Acció 2.3.2: 5 %

Apartat tretzé. Modificació de l’annex IV

Es modifica l’annex IV, que queda redactat en els termes següents:

ANNEX IV

*Percentatge subvencionable i límits subvencionables*

|  |  |  |
| --- | --- | --- |
| *Acció*  *subvencionable* | *Percentatge*  *subvencionable* | *Límit* |
| 1.1 | 90 % | 30.000 €/tècnic/a i any i un mínim de 25.000 bucs vius per al primer tècnic en cas de jornada completa. En cas de ser jornada parcial es farà el càlcul proporcional de límit d’ajuda i mínim de bucs. Per a cada tècnic addicional, s’exigirà un mínim de 20.000 bucs vius més. |
| 1.2 | 75 % | 40 €/per hora lectiva (30 € en cas de classe telemàtica) amb un màxim de 2.000 € per curs. En desplaçaments màxim 19 cèntims/km i exclusivament al professor dins de l’import màxim. |
| 1.3 | 65 % | 2.000 € |
| 1.4 | 90 % | 18.000 €/administratiu/iva i any i un mínim de 20.000 bucs vius per al primer administratiu/iva en cas de jornada completa. En cas de ser jornada parcial es farà el càlcul proporcional de límit d’ajuda i mínim de bucs. |
| 2.1.1 | 90 % | 2,5 € per buc per a un tractament a l’any i 5 €/buc/any en el cas que es realitzen dos tractaments anuals. |
| 2.1.2 | 90 % | 2,5 € per buc per a un tractament a l’any i 5 €/buc/any en el cas que es realitzen dos tractaments anuals. |
| 2.1.3 | 75 % | 10 €/buc |
| 2.1.4 | 75 % | 5 €/buc |
| 2.1.5 | 65 % | 1.000 € |
| 2.1.6 | 75 % | 5.000 € |
| 2.1.7 | 75 % | 1.000 € |
| 2.1.8 | 75 % | 5.000 € |
| 2.1.9 | 75 % | 5.000 € |
| 2.2.1 | 75 % | 2.000 € |
| 2.2.2 | 65 % | 2.000 € |
| 2.3.1 | 65 % | 2.000 € |
| 2.3.2 | 75 % | Sense superar mai la reposició de més del 30 % dels bucs registrats en el termini de presentació de la sol·licitud i 10 € per buc per a reines verges, 20 € en el cas de ser reines fecundades i 40 € eixams. |
| 2.4.1 | 75 % |  |
| 2.5 | 75 % |  |
| 3.1 | 90 % | 4.000 € |
| 3.2 | 75 % | 3.000 € |
| 3.3 | 75 % | 5.000 € |
| 3.4 | 90 % | 2.000 € |
| 3.5 | 90 % | 8.000 € |
| 6.1 a 6.3 | 65 % |  |
| 6.4 | 75 % | 5.000 € |
| 6.5 | 75 % | 5.000 € |
| 7 | 75 % | 5.000 € |


Còpia Permalink ELI